Вилем де Ситер
Вилем де Сѝтер () е нидерландски астроном, космолог и математик. Той разработва теоретичен модел на Вселената, базиран на общата теория на относителността на Алберт Айнщайн.

Биография 
Роден е на 6 май 1872 година в Снек, Нидерландия. Учи математика в Грьонингенския университет, а след това работи в астрономическата лаборатория в Гронинген. Известно време работи в обсерваторията в Кейптаун, Южна Африка (1897 – 1899), а от 1908 преподава астрономия в Университета в Лайден. От 1919 г. до смъртта си е директор на Лайденската обсерватория.

Де Ситер има значителни приноси в областта на физическата космология. Моделът на Вселената на Де Ситер се отклонява в някои отношения от възгледите на Айнщайн. Първоначално Айнщайн смята, че Вселената е статична и с постоянен размер, а според Де Ситер от теорията на относителността следва, че Вселената постоянно се разширява. Този възглед, подкрепен и от наблюденията на Едуин Хъбъл на отдалечени галактики, по-късно е възприет и от Айнщайн. През 1932 г. Де Ситер и Айнщайн публикуват нов модел, в рамките на който се отказват от космологичната константа, позволявайки на Вселената да се разширява. По-нататък този модел става за космологичното общество основен „работен кон“.

Де Ситер е известен също и с изследванията си върху планетата Юпитер.

Умира след кратко боледуване на 20 ноември 1934 година в Лайден на 62-годишна възраст.

Признание и отличия 
 През 1912 г. Де Ситер става член на Академията на науките и изкуствата на Кралство Холандия.
 Кратер на Луната е кръстен на негово име.
 Астероид 1686 Де Ситер е наименуван в негова чест.

Вижте също 
 Вселена на Де Ситер
 Пространство на Де Ситер
 Хоризонт на Де Ситер
 1686 Де Ситер, астероид

Нидерландски астрономи
Нидерландски физици
Нидерландски математици
Починали в Лайден